Oficiālais Vēstnesis L 236 , 23/09/2003 Lpp. 0944 - 945



Protokols Nr. 4 par Ignalinas kodolelektrostaciju Lietuvā AUGSTĀS LĪGUMSLĒDZĒJAS PUSES, DEKLARĒJOT Savienības vēlēšanos arī pēc Lietuvas pievienošanās Eiropas Savienībai turpināt laikposmā līdz 2006. gadam un turpmāk sniegt atbilstīgu Kopienas palīdzību Lietuvai tās pūliņos pārtraukt kodolelektrostacijas ekspluatāciju, kā arī norādot, ka Lietuva, paturot prātā šo Savienības solidaritātes izpausmi, ir apņēmusies līdz 2005. gadam slēgt Ignalinas kodolelektrostacijas 1. bloku un līdz 2009. gadam — 2. bloku, ATZĪSTOT, ka Ignalinas kodolelektrostacijas un tās divu no bijušās Padomju Savienības pārņemto 1500 MW RBMK-tipa reaktoru ekspluatācijas pārtraukšana ir bezprecedenta pasākums un rada Lietuvai ārkārtas finanšu slogu, kas nav samērojams ar valsts lielumu un ekonomisko stāvokli, un atzīstot, ka ekspluatācijas pārtraukšana turpināsies laikposmā, kas ir ilgāks par pašreizējā finanšu plāna laikposmu, NORĀDOT uz vajadzību pieņemt īstenošanas noteikumus par Kopienas papildu atbalstu saistībā ar Ignalinas kodolelektrostacijas slēgšanas un ekspluatācijas pārtraukšanas sekām, PATUROT PRĀTĀ, ka Lietuva, izmantojot Kopienas atbalstu, pievērsīs nepieciešamo uzmanību to reģionu vajadzībām, kurus visvairāk skar Ignalinas kodolelektrostacijas slēgšana, DEKLARĒJOT, ka par saderīgiem ar iekšējo tirgu ir uzskatāmi konkrēti pasākumi, kam tiks piešķirts valsts atbalsts, proti, Ignalinas kodolelektrostacijas ekspluatācijas pārtraukšana, tādu parastās elektroenerģijas ražošanas jaudu uzlabošana vides aizsardzības kontekstā atbilstīgi acquis un modernizācija, kuras vajadzīgas, lai aizstātu divus Ignalinas kodolelektrostacijas reaktorus pēc to slēgšanas, IR VIENOJUŠĀS PAR TURPMĀKO. 1. pants Atzīstot Savienības gatavību sniegt atbilstīgu Kopienas papildu palīdzību Lietuvas pūliņos pārtraukt Iganalinas kodolelektrostacijas ekspluatāciju un uzsverot šo solidaritātes izpausmi, Lietuva apņemas vēlākais līdz 2005. gadam slēgt Ignalinas kodolelektrostacijas 1. bloku un vēlākais 2009. gada 31. decembrī — minētās spēkstacijas 2. bloku, un pēc tam pilnībā pārtraukt šo bloku ekspluatāciju. 2. pants 1. Laikposmā no 2004. gada līdz 2006. gadam Kopiena sniegs Lietuvai papildu finansiālu palīdzību, lai atbalstītu tās pūliņus saistībā ar Ignalinas kodolelektrostacijas ekspluatācijas pārtraukšanu un tās slēgšanas seku novēršanu (turpmāk "Ignalinas programma"). 2. Pasākumus atbilstīgi Ignalinas programmai paredz un īsteno atbilstīgi noteikumiem Padomes Regulā (EEK) Nr. 3906/89 ( 1989. gada 18. decembris) par ekonomisku atbalstu dažām Centrāleiropas un Austrumeiropas valstīm [1], ņemot vērā tās jaunākos grozījumus, kas izdarīti ar Regulu (EK) Nr. 2500/2001 [2]. 3. Ignalinas programma, inter alia, paredz: pasākumus Ignalinas kodolelektrostacijas ekspluatācijas pārtraukšanas atbalstam; pasākumus parasto elektroenerģijas ražošanas jaudu uzlabošanai vides aizsardzības kontekstā atbilstīgi acquis un modernizācijai, lai aizstātu divu Ignalinas kodolelektrostacijas reaktoru jaudu pēc to slēgšanas; un citus pasākumus, kas izriet no lēmuma slēgt šo spēkstaciju un pārtraukt tās ekspluatāciju un kas palīdz Lietuvas elektroenerģijas ražošanas, pārvades un sadales sektoros veikt vajadzīgo pārstrukturēšanu, uzlabošanu vides aizsardzības kontekstā un modernizēšanu, kā arī elektroenerģijas piegādes drošības uzlabošanu un elektroenerģijas izmantošanas efektivitātes uzlabošanu Lietuvā. 4. Ignalinas programma ietver pasākumus, kas paredzēti, lai sniegtu atbalstu spēkstacijas darbiniekiem, turpinot saglabāt augstu darbības drošības līmeni Ignalinas kodolelektrostacijā laikposmos pirms slēgšanas un minēto reaktoru bloku ekspluatācijas pārtraukšanas laikā. 5. Laikposmā no 2004. gada līdz 2006. gadam Ignalinas programmas saistību apropriācijas ir EUR 285 miljoni, par ko katru gadu uzņemas saistības vienādā apjomā. 6. Līdzdalība no Ignalinas programmas konkrētiem pasākumiem var būt līdz 100 % no izdevumu kopapjoma. Ir jāpieliek visi pūliņi, lai turpinātu kopīgas finansēšanas praksi atbilstīgi pirmspievienošanās palīdzībai, ko Lietuvai sniedz ekspluatācijas pārtraukšanas sakarā, kā arī lai attiecīgos gadījumos piesaistītu līdzfinansējumu no citiem avotiem. 7. Palīdzību no Ignalinas programmas vai palīdzības daļas var darīt pieejamas kā Kopienas ieguldījumu Ignalinas Starptautiskajā ekspluatācijas pārtraukšanas atbalsta fondā, ko pārvalda Eiropas Rekonstrukcijas un attīstības banka. 8. Publisks atbalsts no valsts, Kopienas un starptautiskiem avotiem: - Lietuvas Termoelektrostacijas, Elektrenai — kā galvenā elementa, kas aizstāj divu Ignalinas kodolelektrostacijas reaktoru ražošanas jaudu — uzlabošanai vides aizsardzības kontekstā atbilstīgi acquis un modernizēšanas pasākumiem; un - Ignalinas kodolelektrostacijas ekspluatācijas pārtraukšanai ir saderīgi ar iekšējo tirgu, kā tas definēts EK līgumā. 9. Publisko atbalstu no valsts, Kopienas un starptautiskiem avotiem, lai atbalstītu Lietuvas pūliņus novērst sekas, kādas Ignalinas kodolelektrostacijas slēgšana un ekspluatācijas pārtraukšana, konkrētos gadījumos var uzskatīt par saderīgu — kā noteikts EK līgumā — ar iekšējo tirgu, un jo īpaši publisko atbalstu, ko sniedz elektroenerģijas piegādes drošības uzlabošanai. 3. pants 1. Atzīstot, ka Ignalinas kodolelektrostacijas ekspluatācijas pārtraukšana ir ilgtermiņa pasākums un rada Lietuvai papildu ārkārtas finanšu slogu, kas nav samērojams ar valsts lielumu un ekonomisko stāvokli, Savienība — solidarizējoties ar Lietuvu — arī pēc 2006. gada sniegs atbilstīgu Kopienas papildu palīdzību ekspluatācijas pārtraukšanai. 2. Šajā nolūkā Ignalinas programmas darbību nepārtraucot turpinās un pagarinās arī laikposmam pēc 2006. gada. Par īstenošanas noteikumiem pagarinātajai Ignalinas programmai lemj atbilstīgi procedūrai, kas paredzēta Pievienošanās akta 56. pantā, un tie stājas spēkā vēlākais dienā, kad beidzas pašreiz spēkā esošais finanšu plāns. 3. Ignalinas programma, kas pagarināta saskaņā ar šā protokola 3. panta 2. punktu, pamatojas uz tiem pašiem elementiem un principiem, kas aprakstīti šā protokola 2. pantā. 4. Nākamajā finanšu plāna laikposmā kopējās apropriācijas no pagarinātās Ignalinas programmas ir atbilstīgas. Līdzekļu plānošana tiks veikta atbilstīgi faktiskajām maksājumu vajadzībām un spējām absorbēt līdzekļus. 4. pants Neskarot 1. panta noteikumus, Pievienošanās akta 37. pantā minēto vispārējo drošības klauzulu piemēro līdz 2012. gada 31. decembrim, ja Lietuvā tiek traucēta elektroenerģijas piegāde. [1] OV L 375, 23.12.1989., 11. lpp. [2] OV L 342, 27.12.2001., 1. lpp. --------------------------------------------------